I flere år har det private plejefirma Din Hjemmepleje, kørt rundt til ældre borgere i Hjørring Kommune. Men fra den 1. marts var det ikke længere tilfældet. De tabte det kommunale udbud til firmaet Blæksprutten, og har derfor måttet lukke firmaet. Det betyder, at omkring 45 medarbejdere har måttet finde sig et andet job, og op mod 300 borgere i Hjørring Kommune, nu får en anden pleje end de er vant til. -	Det er nye mennesker, de igen skal sige goddag til. Borgerne, som får pleje, er jo mange gange de svageste, vi har i samfundet. Det giver dem en utryghed, når det er forskellige, som kommer ind og ud af deres hjem, siger Anne Thøgersen, der er faglig sekretær i FOA Vendsyssel. Hos fagforeningen FOA kritiserer man måden, som flere kommuner – heri blandt Hjørring Kommune – vælger, hvilket privat plejefirma, der får udbuddet. Her vægter prisen 50 procent, mens kvaliteten vægtes med 30, og service med 20. Det betyder ifølge FOA, at der alt for tit vil være udskiftning blandt de private firmaer, da nogen altid vil forsøge at gøre det billigere. -	Vi ville rigtig gerne, at Hjørring Kommune langt højere vægtede kvaliteten frem for prisen i stedet for altid at gå med den laveste fællesnævner. Det synes vi er forkert overfor borgerne, der modtager ydelsen, men også i forhold til vores medlemmer, siger Anne Thøgersen. Hjørring Kommune uenig med FOA I Hjørring Kommune mener man dog ikke, at der tit skiftes ud i de private firmaer, og de mener heller ikke, at de er gået på kompromis med kvaliteten. -	Jeg synes, at vi vægter kvalitet rigtig rigtig højt, og det gør vi for eksempel ved hjælp af vores dygtige specialister i forvaltningen. Og så er vi jo gået fra at have to private leverandører til at have en. Jeg er selvfølgelig rigtig ked af, at der er et privat hjemmeplejefirma, som er gået konkurs, men på den anden side, så glæder jeg mig over den udbudsmodel, vi har i Hjørring Kommune, siger Per Møller, formand for Sundhed, Ældre og Handicapudvalget i Hjørring Kommune (K). Blæksprutten, som vandt udbuddet, har tidligere delt den private pleje med firmaet Din Hjemmepleje. Dermed er firmaet ikke et ubeskrevet blad i Hjørring Kommune. Derfor mener kommunen heller ikke, at der mangler kvalitet. Men skal standarten højnes, så er det politikerne på Christiansborg, som skal finde flere midler til kommunerne. Det er der dog lige nu ikke behov for, lyder det fra det nordjyske folketingsmedlem Per Larsen (K). -	FOA vil selvfølgelig påpege, at kvaliteten kan blive for dårlig, hvis prisen kommer for langt ned, men det er jo sådan, at markedet er. Og i det her tilfælde i Hjørring, hvor det er Blæksprutten, der har vundet udbuddet, så er jeg faktisk rimelig fortrøstningsfuld. Det er jo et firma, som vi kender, og som har erfaring med ældrepleje. Og det tror jeg bestemt de kan klare til den pris, de har budt, siger ældreordføren. Hos FOA tvivler man ikke på kvaliteten i det tilbud, som firmaet Blæksprutten har vundet udbuddet med. Men de mener stadig, at borgernes og de ansattes tryghed burde vægtes højere. -	Men kommunerne har jo også et budget, der skal gå op. Er det ikke fair nok, at man så tager det billigste? Jo, og det er jo altid det argument, som Hjørring kommune og kommunerne generelt vil bruge, men på den anden side, så skaber det så meget utryghed hos de borgere, der er i kommunerne. Deres verden forandres hele tiden på den her måde.

Referat:
Kommuner fokuserer for meget på prisen frem for kvaliteten, når de skal vælge, hvilke private plejefirmaer, som vinder de kommunale udbud. Sådan lyder kritikken fra FOA, der kalder udviklingen uholdbar.